**PRAVILA O FINANCIJSKIM KOREKCIJAMA**

***Opće odredbe i definicije***

Članak 1.

(1) Pravila o financijskim korekcijama (u daljnjem tekstu: Pravila), sastavni su dio Ugovora o dodjeli posebnih sredstava (u daljnjem tekstu: ugovor) za projekte koji se financiraju u okviru Javnih natječaja za dodjelu posebnih sredstava za razvoj novih tehnologija i poslovnih procesa u cilju zapošljavanja i održavanja zaposlenosti osoba s invaliditetom kod poslodavaca na otvorenom tržištu rada, odnosno kod osoba s invaliditetom koje se samozapošljavaju (u daljnjem tekstu: Javni natječaji; kategorije poslodavaca sukladno članku 35. stavak 2. alineje 1. i 2. Pravilnika o poticajima pri zapošljavanju osoba s invaliditetom (NN 75/18, 120/18)), a koje sufinancira Zavod za vještačenje, profesionalnu rehabilitaciju i zapošljavanje osoba s invaliditetom (u daljnjem tekstu: Zavod).

(2) Ovim se Pravilima utvrđuju uvjeti i način na temelju kojih se korisniku, nakon što je nadležno tijelo utvrdilo nepravilnost koju je počinio korisnik posebnih sredstava, određuju financijske korekcije i/ili mjera povrata dodijeljenih sredstava.

(3) U postupku utvrđivanja i određivanja financijskih korekcija, primjenjuje se načelo jednakog postupanja prema svim korisnicima posebnih sredstava te načelo razmjernosti koje osigurava da svaka mjera koju nadležno tijelo primjenjuje tijekom postupka utvrđivanja i određivanja financijske korekcije ili mjere povrata bude nužna i prikladna.

(4) Prijavitelji, odnosno korisnici, te nadležno tijelo postupaju u skladu s pravilima i načelima javne nabave, odnosno nabave koju provode neobveznici Zakona o javnoj nabavi, kao i pravilima i načelima Ugovora o funkcioniranju Europske unije (pročišćene verzije Ugovora o Europskoj uniji i Ugovora o funkcioniranju Europske unije, SL C 202, 7.6.2016.) koja uključuju slobodu kretanja roba, pravo poslovnog nastana, slobodu pružanja usluga, nediskriminaciju i jednako postupanje, transparentnost, proporcionalnost i uzajamno priznavanje.

(5) Prihvaćanjem ovih Pravila korisnik pristaje da mu nadležno tijelo, u slučajevima i pod uvjetima te na način definiran ovim Pravilima, određuje financijske korekcije.

Članak 2.

(1) Pojedini pojmovi u smislu ovih Pravila imaju sljedeće značenje:

1. *Financijska korekcija[[1]](#footnote-1)* je instrument kojim se nakon što je nadležno tijelo utvrdilo nepravilnost koju je počinio prijavitelj odnosno korisnik posebnih sredstava, umanjuju posebna sredstva iz ugovora i nalaže povrat cijelog ili dijela financiranja isplaćenog korisniku.

2. *Nadležno tijelo* je Zavod za vještačenje, profesionalnu rehabilitaciju i zapošljavanje osoba s invaliditetom.

3. *Nepravilnost* je kršenje prava Europske unije ili nacionalnog prava u vezi s njegovom primjenom koje proizlazi iz djelovanja ili propusta gospodarskog subjekta uključenog u provedbu projekta prijavljenog na Javni natječaj nadležnog tijela koje šteti, ili bi moglo naštetiti proračunu nadležnog tijela, tako da optereti proračun nadležnog tijela neopravdanim izdatkom.

4. *Prijevara* je svaka namjerna radnja ili propust kao što su uporaba ili predstavljanje lažnih, netočnih ili nepotpunih izjava ili dokumenata, što za rezultat ima krivo doznačivanje ili zadržavanje sredstava iz proračuna nadležnog tijela, neobjavljivanje podataka, što predstavlja kršenje određene obveze s istim učinkom, ili pogrešna primjena takvih sredstava u svrhe različite od onih za koje su namijenjena. Također, prijevara uključuje i bilo koju namjernu radnju ili propust kao što su: korištenje ili predstavljanje lažnih, netočnih ili nepotpunih izjava ili dokumenata, što za rezultat ima nezakonito smanjenje sredstava iz proračuna Republike Hrvatske, neobjavljivanje podataka što predstavlja kršenje određene obveze s istim učinkom, ili pogrešna primjena zakonski dobivene koristi (primjerice, zlouporaba zakonski dobivenih plaćanja poreza) s istim učinkom.

Prijevara jest nepravilnost. Podrazumijeva kumulativno ispunjenje sljedećih uvjeta:

- donesena je pravomoćna presuda, i

- utvrđena je poveznica između kaznenog djela i projekta.

Nadležno tijelo može sumnjati na prijevaru, što može biti osnova za poduzimanje određenih radnji.

***Nadležnost***

Članak 3.

(1) Odluku o financijskoj korekciji i/ili mjeri povrata dodijeljenih sredstava donosi čelnik nadležnog tijela, na temelju provedenog postupka utvrđivanja nepravilnosti.

***Postupak određivanja financijske korekcije***

Članak 4.

(1) Financijska korekcija određuje se u postupku utvrđivanja nepravilnosti, nakon što je nadležno tijelo utvrdilo nepravilnost.

(2) Postupak utvrđivanja nepravilnosti se može provoditi u razdoblju u kojem je korisnik obvezan osigurati trajnost projekta (sukladno odredbama ugovora koje se odnose na razdoblje trajanja projekta).

(3) Korisnik ovim putem prihvaća te razumije da je nadležno tijelo iz članka 3. ovih Pravila ovlašteno:

* donijeti odluku o nepravilnosti i odluku o financijskoj korekciji s obrazloženjem povrede na temelju utvrđenog činjeničnog stanja
* donijeti odluku o nepravilnosti i odluku o financijskoj korekciji, ili izmijeniti i/ili dopuniti odluku o nepravilnosti i/ili odluku o financijskoj korekciji u odnosu na nepravilnosti iz priloga 1, 2 i 3 ovih Pravila i to na osnovi nalaza nadležnog tijela i tijela koja obavljaju kontrolu poslovanja korisnika a vezano uz projekt (provedbu projekta).

Navedeno se ne odnosi na mogućnosti pokretanja odgovarajućih sudskih postupaka, u kojem slučaju se primjenjuju relevantni nacionalni propisi.

(4) Nadležno tijelo zahtijeva od korisnika da u određenom roku dostave relevantne informacije, dokumentaciju i očitovanja potrebna za odlučivanje o osnovanosti i visini financijske korekcije.

(5) Propust korisnika da dostavi podatke iz stavka 4. ovoga članka, nadležno tijelo procjenjuje uzimajući u obzir sve okolnosti slučaja, a osobito podatke i dokumentaciju kojima raspolaže.

(6) Korisniku se omogućava očitovanje u postupku određivanja financijske korekcije.

(7) Nadležno tijelo o utvrđenoj nepravilnosti i/ili postupanju ili propuštanju postupanja za koje smatra da ima elemente prekršaja ili kaznenog djela obavještava nadležno pravosudno tijelo. U navedenom slučaju se može odrediti mjera povrata, u skladu s ovim Pravilima.

(8) Pravomoćna osuđujuća presuda u kaznenom postupku na temelju koje je utvrđeno da je kazneno djelo povezano s projektom (uključujući i razloge navedene u ugovoru koje se odnose na raskid ugovora) je razlog za obvezni raskid ugovora o dodjeli posebnih sredstava i povrat cjelokupnog iznosa posebnih sredstava primljenog po osnovi navedenog ugovora.

(9) U postupku utvrđivanja nepravilnosti, u roku iz stavka 2. ovoga članka, može sudjelovati i ministarstvo nadležno za rad.

 ***Odluka o financijskoj korekciji***

Članak 5.

(1) Odluka o financijskoj korekciji je odluka čelnika nadležnog tijela.

(2) Odluka o financijskoj korekciji je sastavni dio odluke o utvrđenoj nepravilnosti, a može se donijeti i kao zasebna odluka te sadrži:

- opis i oznaku nepravilnosti u odnosu na koju se financijska korekcija određuje

- naznaku visine financijske korekcije

- obrazloženje

- uputu o pravnom lijeku.

***Vrste financijskih korekcija i način izvršenja***

 Članak 6.

(1) Vrste financijskih korekcija su sljedeće:

1. *Jednostavna financijska korekcija* označava financijsku korekciju koja je jednaka visini nastale financijske posljedice za ugovor o dodjeli posebnih sredstava, kada je tu posljedicu moguće količinski točno odrediti.

2. *Paušalna financijska korekcija* označava stopu korekcije koja se primjenjuje kada nije moguće količinski točno odrediti financijske posljedice za ugovor o dodjeli posebnih sredstava.

(2) Izvršenje financijske korekcije se obavlja metodom povrata namjenski neutrošenih sredstava jednokratnom uplatom ili uplatom u obrocima od strane korisnika u iznosu utvrđenom u postupku određivanja visine financijske korekcije.

(3) U slučaju neefikasne naplate potraživanja po metodi iz stavka 2. ovoga članka, pristupa se naplata nenamjenski utrošenih sredstava iz sredstava osiguranja tražbine nadležnog tijela (sukladno odredbama ugovora koje se odnose na osiguranje tražbine nadležnog tijela).

 ***Visina financijske korekcije***

 Članak 7.

(1) Financijska korekcija se određuje kao jednostavna financijska korekcija.

(2) Ako određivanje jednostavne financijske korekcije nije moguće ili je povezano s nerazmjernim troškovima i poteškoćama, nadležno tijelo određuje financijsku korekciju u paušalnom iznosu.

(3) Nadležno tijelo određuje financijsku korekciju u paušalnom iznosu primjenom Priloga 1 Nepravilnosti u kojima se određuje financijska korekcija – obveznici Zakona o javnoj nabavi (u daljnjem tekstu: Prilog 1), Priloga 2 Nepravilnosti u kojima se određuje financijska korekcija – nabava koju provode neobveznici Zakona o javnoj nabavi (u daljnjem tekstu: Prilog 2) i Priloga 3 Nepravilnosti u kojima se određuje financijska korekcija – nepravilnosti izuzev nepravilnosti u postupcima (javnih) nabava (u daljnjem tekstu: Prilog 3), koji čine sastavni dio ovih Pravila.

(4) Vrste nepravilnosti opisane u Prilogu 1, Prilogu 2 i Prilogu 3 su najčešće vrste nepravilnosti. Ostale nepravilnosti, koje nisu navedene u tim Prilozima utvrđuju se te se financijske korekcije određuju na temelju opisa nepravilnosti koji u velikom dijelu odgovara opisu nepravilnosti iz Priloga 1, Priloga 2 ili Priloga 3, primjenjujući načelo proporcionalnosti.

(5) Prilikom određivanja paušalne financijske korekcije u skladu sa stavkom 4. ovoga članka, stopa paušalne financijske korekcije se određuje tako da se primjeni stopa financijske korekcije iz Priloga 1, Priloga 2 ili Priloga 3, koja se primjenjuje u slučaju nepravilnosti čijem opisu u velikom dijelu odgovara utvrđena nepravilnost.

(6) Ako nadležno tijelo opravdano smatra da okolnosti slučaja to opravdavaju, može donijeti odluku o smanjenju financijske korekcije, u slučajevima (i na stopu) u kojima je to, u skladu s Prilogom 1, Prilogom 2 ili Prilogom 3 dozvoljeno, kao i na stopu manju od 5%, uslijed posebno olakotnih okolnosti slučaja. Navedene odluke moraju biti obrazložene.

(7) Ako se u odnosu na jedan postupak (javne) nabave, odnosno ugovor o dodjeli posebnih sredstva utvrde brojne nepravilnosti, stope financijskih korekcija nisu kumulativne, već se u svrhu određivanja visine (stope) financijske korekcije uzima najozbiljnija nepravilnost.

(8) Prilikom određivanja paušalne financijske korekcije osobito se uzima u obzir postupanje prijavitelja, odnosno korisnika u odnosu na sljedeće stavke:

* načelo transparentnosti, jednakog postupanja, nediskriminacije i razmjernosti, kako su opisani u pravilima javne nabave, odnosno u pravilima koje primjenjuju osobe koje nisu obveznici Zakona o javnoj nabavi,
* ozbiljnost kršenja propisa,
* financijske posljedice na proračun iz kojeg se financira ugovor o dodjeli posebnih sredstava,
* razina tržišnog natjecanja,
* odvraćajući učinak na potencijalne ponuditelje u postupcima (javnih) nabava,
* je li posljedica utvrđene nepravilnosti u postupcima (javne) nabave sklapanje pravnog posla s ponuditeljem, s kojim pravni posao inače ne bi bio sklopljen,
* posljedice nepravilnosti tj. činjenica bi li ishod projekta bio isti da nepravilnosti nije bilo,
* ponavljanje nepravilnosti u odnosu na istog korisnika,
* ostale okolnosti konkretnog slučaja, od utjecaja na cjelokupni postupak dodjele posebnih sredstava i postupak izvršavanja ugovornih obveza, koje nadležno tijelo utvrđuje i obrazlaže.

(9) Kao osnovica za izračun nepravilnosti uzima se iznos sredstava iz ugovora o dodjeli posebnih sredstava dodijeljenih za projekt, vezano uz radnju ili propust u odnosu na koju je nepravilnost utvrđena. Ako se nepravilnost odnosi na provedeni postupak (javne) nabave, iznos/stopa financijske korekcije izračunava se s obzirom na ugovoreni iznos (javne) nabave.

(10) Financijska korekcija se primjenjuje na iznos (odobrenih) prihvatljivih troškova projekta koje sufinancira nadležno tijelo (ne primjenjuje se na iznose koji predstavljaju korisnikovo sufinanciranje te sufinanciranje iz drugih javnih izvora financiranja).

**Prilog 1**

**Nepravilnosti u kojima se određuje financijska korekcija – obveznici Zakona o javnoj nabavi[[2]](#footnote-2)**

| **R. B.** | **Nepravilnost** | **Opis / Primjeri (ne predstavljaju zatvoren broj, već služe isključivo kao najučestaliji primjeri i orijentiri za procjenu sličnih nepravilnosti)** | **Financijska korekcija** |
| --- | --- | --- | --- |
| 1. | Sukob interesa (u bilo kojoj od faza javne nabave)  | Relevantne su odredbe pravila kojima se uređuje pitanje javne nabave (Zakon o javnoj nabavi) | 100% od ugovorenog iznosa (nema smanjenja) |
| 2. | Prijevara(u bilo kojoj od faza javne nabave) | Prijevara je utvrđena na temelju pravomoćne odluke nadležnog pravosudnog tijela. | 100% od ugovorenog iznosa (nema smanjenja) |
| 3. | Izostanak objave poziva na nadmetanje odnosno neprovođenje postupka javne nabave sukladno Zakonu o javnoj nabavi | Poziv na nadmetanje nije objavljen u skladu s primjenjivim pravilima Zakona o javnoj nabavi odnosno postupak javne nabave nije proveden u skladu sa Zakonom o javnoj nabavi | 100% od ugovorenog iznosa (nema smanjenja) |
| 4. | Umjetna podjela ugovora o javnoj nabavi(nabava usluga, robe ili radova, umjetno je podijeljena, čime se izbjegava objava poziva na nadmetanje u skladu s primjenjivim pravilima te se na taj način konkurentniji postupak zamjenjuje s manje konkurentnim postupkom javne nabave)  | Umjetna podjela javne nabave je rezultirala situacijom u kojoj poziv na nadmetanje nije objavljen u skladu s primjenjivim pravilima Zakona o javnoj nabavi | 100% (agregirano)[[3]](#footnote-3)od ugovorenog iznosa (nema smanjenja) |
| 5. | Slučajevi koji ne opravdavaju korištenje natjecateljskog postupka uz pregovore | Naručitelji su izabrali ponuditelja primjenjujući natjecateljski postupak uz pregovore, a takav postupak nije sukladan primjenjivim pravilima o javnoj nabavi  | 25% od ugovorenog iznosa uzmogućnost umanjenja na 10% ili 5% ovisno o ozbiljnosti nepravilnosti |
| 6. | Slučajevi koji ne opravdavaju uporabu pregovaračkog postupka bez prethodne objave poziva na nadmetanje | Naručitelji su izabrali ponuditelja primjenjujući pregovarački postupak bez prethodne objave poziva na nadmetanje, a takav postupak nije sukladan primjenjivim pravilima o javnoj nabavi  | 100% od ugovorenog iznosa |
| 7. | Diskriminirajuće tehničke specifikacije  | Određivanje tehničkih specifikacija koji su specifični zbog čega se ne osigurava jednak pristup ponuditeljima ili imaju učinak stvaranja neopravdanih prepreka za tržišno natjecanje, npr.:* tehničke specifikacije sadrže naziv robne marke, bez naznaka „ili jednakovrijedno“ ;
* tehničke specifikacije ne sadrže naziv robne marke, ali sadrže tehničke i funkcionalne zahtjeve koji su definirani na način da samo određena robna marka iste može ispuniti;
* tehničke specifikacije ne uključuju kriterij pristupačnosti osobama s invaliditetom (ako je primjenjivo u specifičnim postupcima javne nabave);
* dokumentacija o nabavi sadrži zahtjev da u trenutku predaje ponude, ponuditelj mora imati potpisan ugovor s trećim stranama o izvršenju pojedinih zadataka u okviru potencijalnog ugovora (potvrde/izjave bi trebale biti dovoljne);

Navođenje normi i njihovo određivanje u dokumentaciji o nabavi bez oznake „ili jednakovrijedno“ odnosno nenavođenje da će se osim zahtijevanih normi, prihvatiti i druge jednakovrijedne mjere osiguranja kvalitete (npr. ako naručitelj zahtijeva prilaganje potvrda neovisnih tijela kojima se potvrđuje sukladnost gospodarskog subjekta s određenim normama osiguranja kvalitete, uključujući pristupačnost za osobe s invaliditetom, obvezan je uputiti na sustave osiguranja kvalitete koji se temelje na odgovarajućim serijama europskih normi koje su potvrdila akreditirana tijela, a naručitelj mora priznati jednakovrijedne potvrde tijela osnovanih u drugim državama članicama te mora prihvatiti dokaze o jednakovrijednim mjerama osiguranja kvalitete). | 25% od ugovorenog iznosa Korekcija se može umanjiti na 10% ili 5% ovisno o ozbiljnosti nepravilnostiNapomena: Ukoliko se navedena nepravilnost odnosi na građevinske radove ili robu i to na dio nabave čiji je financijski udio manji od 1% u odnosu na cjelokupni premet nabave, financijski ispravak se određuje na način da se iz vrijednosti iznosa ugovora kao nepravilan izuzme iznos stavke troškovnika / dijela troškovnika koji je zahvaćen predmetnom nepravilnošću |
| 9. | Predmeti nekoliko ugovora su u cijelosti ili djelomično, identični, te rezultiraju dvostrukim financiranjem | Računi dobavljača se odnose na iste usluge, robu ili radove. | Primjenjuje se jednostavna financijska korekcija u visini nastale financijske posljedice za ugovor o (javnoj) nabavi kada je tu posljedicu moguće količinski točno odrediti. |

**Prilog 2**

**Nepravilnosti u kojima se određuje financijska korekcija – nabava koju provode neobveznici Zakona o javnoj nabavi**

\*Financijske korekcije koje se primjenjuju na pravne osobe koje nisu obvezne primjenjivati Zakon o javnoj nabavi se utvrđuju i primjenjuju u skladu sa Pravilima o provedbi postupaka nabave za neobveznike Zakona o javnoj nabavi [[4]](#footnote-4) (u daljnjem tekstu: Pravila NOJN)

| **R. B.** | **Nepravilnost** | **Opis / Primjeri (ne predstavljaju zatvoren broj, već služe isključivo kao najučestaliji primjeri i orijentiri za procjenu sličnih nepravilnosti)** | **Financijska korekcija** |
| --- | --- | --- | --- |
| 1. | Sukob interesa (u bilo kojoj od faza javne nabave)  | Relevantne su odredbe Pravila NOJN | 100% od ugovorenog iznosa (nema smanjenja) |
| 2. | Prijevara(u bilo kojoj od faza javne nabave) | Prijevara je utvrđena na temelju pravomoćne odluke nadležnog pravosudnog tijela. | 100% od ugovorenog iznosa (nema smanjenja) |
| 3. | Izostanak objave poziva na dostavu ponuda odnosno neprovođenje postupka javne nabave sukladno Pravilima NOJN | Objava poziva na dostavu ponuda nije objavljen u skladu s primjenjivim Pravilima NOJN | 100% korekcije od \*ugovorenog iznosa (nema smanjenja) |
| 4. | Umjetna podjela ugovora o radovima/uslugama/nabavi robe s obzirom na procijenjenu vrijednost nabave | Predloženi radovi ili predložena nabava određene količine robe i/ili usluga dodatno je podijeljena tako da je vrijednost nabave umjetno podijeljena, s ciljem primjene manje konkurentnog postupka nabave s obzirom na navedene pragove za primjenu određenog postupka nabave sukladno Pravilima NOJN. | 100% korekcije (agregirano)[[5]](#footnote-5) |
| 5. | Izostanak provođenja postupka javne nabave u slučajevima kada je to propisano čl. 39. Zakona o javnoj nabavi  | Izostanak primjene Zakona o javnoj nabavi, sukladno članku 39. Zakona o javnoj nabavi (ZJN 2016)  | 100% od ugovorenog iznosa (nema smanjenja) |
| 6. | Neopravdano korištenje posebnog postupka nabave iz razloga žurnostiilizbog nemogućnosti prikupljanja više ponuda na tržištu jer je predmet nabave vezan isključivo uz određenog gospodarskog subjekta koji ga jedini može isporučiti. | NOJN nije dokazao potrebu za žurnim postupanjem. | 25 % od ugovorenog iznosaKorekcija se može smanjiti na 10% ili 5 % ovisno o ozbiljnosti nepravilnosti  |
| 7. | Skraćivanje rokova za dostavu ponuda | Rokovi za zaprimanje ponuda (ili zaprimanje zahtjeva za sudjelovanje) bili su kraći od rokova navedenih u Pravilima NOJN. | 25 % ako je smanjenje rokova >= 50 %10 % ako je smanjenje rokova >= 30 % 5 % ako je drukčije smanjenje rokova (ta se stopa ispravka može smanjiti na od 2 % do 5 % kada se smatra da priroda i ozbiljnost nedostatka ne opravdavaju stopu ispravka od 5 %). |
| 8. | Izostanak objave produljenih rokova | Izostanak objave produljenih rokova za zaprimanje ponuda. | 10 % Korekcija se može smanjiti na 5 % ovisno o ozbiljnosti nepravilnosti. |
| 9. | Slučajevi u kojima su potencijalni ponuditelji bili odvraćeni od nadmetanja zbog nezakonitih kriterija u pozivu na dostavu ponuda. | Sukladno Pravilima NOJN radi se o povredi načela. Npr.: kriteriji za odabir ponuditelja propisani su na način da zahtijevaju potencijalne ponuditelje točno određene nacionalnosti, zemljopisnog podrijetla ili radno iskustvo koje je moguće ostvariti jedino u manjem broju država članica EU;kriteriji za odabir ponuditelja nameću zahtjeve u pogledu pravnog statusa ponuditelja, npr. zabranjuje se fizičkim osobama da osnivaju društva ili da fizičke osobe sudjeluju u određenom nadmetanju; | 25% od ugovorenog iznosaKorekcija se može umanjiti na 10% ili 5% ovisno o ozbiljnosti nepravilnosti |
| 10. | Uvjeti i zahtjevi koje moraju ispunjavati potencijalni ponuditelji nisu povezani s predmetom ugovora i nisu razmjerni predmetu ugovora.Može se dokazati da minimalne razine sposobnosti za određeni ugovor nisu povezane s predmetom ugovora niti su razmjerne predmetu ugovora, pri čemu se ne osigurava jednak pristup ponuditeljima ili to ima učinak stvaranja neopravdanih prepreka otvaranju nabave za tržišno natjecanje. | Sukladno Pravilima NOJN | 25 %Korekcija se može smanjiti na 10 % ili 5 % ovisno o ozbiljnosti nepravilnosti. |
| 11. | Diskriminirajuće tehničke specifikacije  | Određivanje tehničkih standarda koji su specifični i tako da se njima ne osigurava jednak pristup za ponuditelje ili imaju učinak stvaranja neopravdanih prepreka otvaranju nabave za tržišno natjecanje.Npr. tehničke specifikacije sadrže naziv robne marke, bez naznaka „ili jednakovrijedno“;tehničke specifikacije ne sadrže naziv robne marke, ali sadrže tehničke i funkcionalne zahtjeve koji su definirani na način da samo određena robna marka iste može ispuniti;tehničke specifikacije ne uključuju kriterij pristupačnosti osobama s invaliditetom (ako je primjenjivo u specifičnim postupcima nabave);poziv na dostavu ponude sadrži zahtjev da u trenutku predaje ponude, ponuditelj mora imati potpisan ugovor s trećim stranama o izvršenju pojedinih zadataka u okviru potencijalnog ugovora (potvrde/izjave bi trebale biti dovoljne);navođenje normi i njihovo određivanje u pozivu na dostavu ponude bez oznake „ili jednakovrijedno“ odnosno nenavođenje da će se osim zahtijevanih normi, prihvatiti i druge jednakovrijedne mjere osiguranja kvalitete, isključivo ukoliko je tako izričito propisano u Pravilima NOJN (npr. ako naručitelj zahtijeva prilaganje potvrda neovisnih tijela kojima se potvrđuje sukladnost gospodarskog subjekta s određenim normama osiguranja kvalitete, uključujući pristupačnost za osobe s invaliditetom, obvezan je uputiti na sustave osiguranja kvalitete koji se temelje na odgovarajućim serijama europskih normi koje su potvrdila akreditirana tijela, a naručitelj mora priznati jednakovrijedne potvrde tijela osnovanih u drugim državama članicama te mora prihvatiti dokaze o jednakovrijednim mjerama osiguranja kvalitete). | 25 % Korekcija se može smanjiti na 10 % ili 5 % ovisno o ozbiljnosti nepravilnosti. |
| 12. | Nedostatna definicija predmeta nabave | Opis u pozivu na dostavu ponuda nedostatan je potencijalnim ponuditeljima za određivanje predmeta ugovora. | 10 % Korekcija se može smanjiti na 5 % ovisno o ozbiljnosti nepravilnosti.  |
| 13. | Izmjena ponude tijekom pregleda i ocjene ponuda | NOJN omogućava ponuditelju izmjenu ponude tijekom ocjene ponuda, a što se ne smatra dopunom ponude na temelju točke Pravila NOJN. Pojašnjenje ne smije rezultirati izmjenom ponude. | 25%Korekcija se može smanjiti na 10% ili 5% ovisno o ozbiljnosti nepravilnosti |
| 14. | Nejednaki tretman ponuditelja tijekom pregleda i ocjene ponuda | Prilikom pregled i ocjene ponuda nije zatražen dopuna ponuda od svih ponuditelja, na jednak način. | 25%Korekcija se može smanjiti na 10% ili 5% ovisno o ozbiljnosti nepravilnosti |
| 15. | Ponuditelj nije odabran u skladu s kriterijima odabira  | Ponuditelj nije odabran u skladu s kriterijima odabira utvrđenim u pozivu na dostavu ponude | 25% od ugovorenog iznosaKorekcija se može smanjiti na 10% ili 5% ovisno o ozbiljnosti nepravilnosti |
| 16. | Ponuda odabranog ponuditelja nije u skladu s tehničkim specifikacijama iz poziva na dostavu ponuda. | Odabrana ponuda značajno odudara od tehničkih specifikacija, što bi moglo dovesti do različitih rezultata vrednovanja. | 25% od ugovorenog iznosaKorekcija se može smanjiti na 10% ili 5% ovisno o ozbiljnosti nepravilnosti |
| 17. | Izmjene uvjeta poziva na dostavu ponuda tijekom i nakon okončanja postupka | Tijekom ugovaranja, izvorni uvjeti postupka su izmijenjeni u korist ponuditelja, osiguravajući dodatnu financijsku korist ponuditelju u tijeku provedbe ugovora (uključuje slučajeve u kojima nije moguće izračunati financijski utjecaj), primjerice: jamstva nisu zatražena, iako su navedena u pozivu na dostavu ponuda,jamstva nisu dostavljena,iznos jamstva je smanjen, bankovne garancije su zamijenjene garancijama osiguravajućih društava ili bjanko ili običnim zadužnicama,povoljniji uvjeti plaćanja (uključujući povećanje zajmova);smanjeni opseg usluga, roba, radova,produženi rokovi isporuke,ugovorne kazne za odgođeno, izvršenje izbrisane iz odredbi ugovora | 25% od ugovorenog iznosa Korekcija se može umanjiti na 10% ili 5% ovisno o ozbiljnosti nepravilnosti |

**Prilog 3**

**Nepravilnosti u kojima se određuje financijska korekcija –**

**nepravilnosti izuzev nepravilnosti u postupcima (javnih) nabava[[6]](#footnote-6)**

| **R. B.** | **Nepravilnost** | **Opis / Primjeri (ne predstavljaju zatvoren broj, već služe isključivo kao najučestaliji primjeri i orijentiri za procjenu sličnih nepravilnosti)** | **Financijska korekcija** |
| --- | --- | --- | --- |
| 1. | Prijevara koja se ne odnosi na javnu nabavu | Prijevara je utvrđena na temelju pravomoćne/konačne odluke nadležnog pravosudnog tijela kojom je utvrđeno da je kazneno djelo povezano s projektom. | 100% korekcija |
| 2.  | Sukob interesa koji se ne odnosi na javnu nabavu | Procjenjuje se u skladu s odredbama Uredbe (EZ) br. 966/2012 | 100 % korekcija troška na koji se odnosiMogućnost smanjenja na 25% nakon procjene značaja i utjecaja nepravilnosti |
| 3. | Ne primjenjuju se zahtjevi informiranja i vidljivosti  | Nepravilnosti povezene s povredom pravila vezanih uz mjere informiranja i komunikacije:1. Nepostojanje propisanog osnovnog elemenata vidljivosti kod promidžbenih materijala ili pripreme i provedbe komunikacijskih aktivnosti2. Djelomično korištenje dodatnih elemenata vidljivosti“ 3. Neprovođenje i nekorištenje komunikacijskih alata te neprovođenje komunikacijskih aktivnosti na koje se korisnik obvezao ili je dužan provoditi (u slučaju postojanja internetske stranice korisnika ili privremene informacijske ploče ili trajne ploče/panoa)  | 2% od iznosa dodijeljenih posebnih sredstava Korekcija se može umanjiti na 1% ili 0,5% ovisno o ozbiljnosti nepravilnosti |
| 4. | Dvostruko financiranje  | Projekt ili dio projekta je “dvostruko financiran” tj. financiran je i iz drugih izvora. Iznos koji je dvostruko financiran se isključuje iz prihvatljivih izdataka | Pojedinačno izračunata korekcija |

1. Rabi se i pojam „financijska ispravka“. [↑](#footnote-ref-1)
2. Gospodarski subjekti koje su obvezni primjenjivati Zakon o javnoj nabavi i podzakonske akte donesene na temelju tog zakona. [↑](#footnote-ref-2)
3. Financijska korekcija se primjenjuje na ukupni iznos svih ugovora koji su umjetno podijeljeni. [↑](#footnote-ref-3)
4. Pravila o provedbi postupka nabave za neobveznike Zakona o javnoj nabavi objavljuju se uz tekstove javnih natječaja za dodjelu posebnih za razvoj novih tehnologija i poslovnih procesa u cilju zapošljavanja i održavanja zaposlenosti u zaštitnim ili integrativnim radionicama. [↑](#footnote-ref-4)
5. Financijska korekcija se primjenjuje na ukupni iznos svih ugovora koji su umjetno podijeljeni. [↑](#footnote-ref-5)
6. Primjenjuje se na obveznike i neobveznike Zakona o javnoj nabavi. [↑](#footnote-ref-6)